Willelmus, Dei gracia Autissiod. episcopus, omnibus presentes litteras inspecturis, in Domino salutem. Universitati vestre notum facimus nos litteras venerabilium virorum Odonis, abbatis, et conventus Molismensis, diligenter inspexisse et legisse, que tales sunt: Ego frater Odo, Molismensis abbas, et ejusdem loci humilis conventus, notum facimus omnibus presentes litteras inspecturis, quod dominus Petrus de Villa-Ferreoli, filius Milonis Borni, defuncti, et domina Gila, mater predicti Petri, pro remedio animarum suarum imperpetuum dederunt, Deo et Beate-Marie Molismensis ecclesie et prioratui Sancti-Gervasii Autissiod., quicquid habebant cum domino Autissiodorensi episcopo, et cum domino Petro de Curtillo et de Cheu in censu, in ventis, in laude et avena. Nos, vero, videntes eorum devotionem, benigne concessimus eis, Petro jamdicto videlicet, et matri sue, communionem omnium bonorum que fiunt et fient apud nos, et quod, audito ipsorum obitu, tantum fiet pro unoquoque eorum statim in missis et in futurum, et in trecenariis et in anniversariis quantum pro uno ex monachis nostris facere tenemur. Preterea, de communi consensu, quictavimus eis et successoribus suis, perpetualiter, censum quem pro clauso suo prope pontem, et pro magno campo qui situs est ante clausum domine Laure Divionensis, nobis annuatim reddere tenebantur. Et ut hoc firmum sit et stabile, presentem paginam sigillorum nostrorum munimine roboravimus. Actum, anno Gracie Mº CCº XVIIº. Nos, autem, ad peticionem Willelmi, prioris Sancti-Gervasii Autissiod. et Petri, militis, de Villaferreoli, elemosinam et donationem superius annotatam laudamus et concedimus, et presentes litteras sigillo nostro munimine, in hujus rei testimonium et munimem, confirmamus. Actum, anno Gracie Mº CCº XVIIº, mense martio.